Васил Цонев
Чудни хора!

chitanka.info

Амазония загивала!

От няколко години всички наши научнопопулярни вестници и списания надигат крясък: СПАСЕТЕ АМАЗОНИЯ!

Дори имаше предложение да се образува комитет за опазване на Амазония, който да праща телеграми до всички правителства в света, та белким успеем да спасим Амазония.

И това — у нас!

Бе тия хора акъл имат ли?

То ако Амазония щеше да загине, не трябваше ли България да загине сто пъти преди нея? А на нас ни няма нищо — пием си, пеем си.

Като дете играех край Владайската река, берях цветя по овчекупелските поляни и вечер слушах крякането на жабите. Идете сега по същите места — само комини, машини…

Кое е най-плодородното поле в България?

Пловдивското.

Идете и вижте на колко хиляди декара се е прострял Оловно-цинковият завод.

Загинахме ли?

Не.

Като дете, на Първи май учителката ни водеше да берем цветя в полите на Витоша. От Красно село до Драгалевци — това бяха все ливади. А сега? Вили, вили, вили…

Къде цвъкаме заводите?

На най-плодородната земя.

Къде нацвъкахме вилите?

На най-хубавите поляни и ливади на България.

Е, умря ли България?

Не.

Тогава защо пищите за Амазония?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.